Cuneiform Tablet KUG 13
Cuneiform tablet, dated to the Old Assyrian Period (ca. 1950-1850 BC).
Genre: agreement (contract)
Transliteration:
en-am-a-šùr ù ú-ṣur-ša-a-šur ki-ma sú-e-a ú-ṣur-ša-a-šur e-ta-wu i mì-ig-ra-tí-šu-nu a kà-ri-im ú-šé-ri-bu-ni-a-tí-ma a-wa-tí-šu-nu nu-ga-me-er-ma ṭup-pu-um ša 1 GÚ 30 ma-na 3 GÍN KÙ.BABBAR ša ḫu-bu-ul sú-e-a KÙ.BABBAR ib-la-aṭ-ma ṭup-pu-um i-mu-ut ṭup-pu-um ša 50 ma-na KÙ.BABBAR ša ḫu-bu-ul ku-ṣí-a sú-e-a qá-ta-tù-ni ša a-na en-nam-a-šur ḫa-bu-lu-ni en-um-a-šur ku-zi-a i-šé-e a-na sú-e-a lá i-tù-wa-ar 35 ma-na KÙ.BABBAR ší-im a-mu-tim ù ḫu-sà-ri-im ib-lá-aṭ-ma 23 ma-na 10 GÍN KÙ.BABBAR sú-e-a i li-bi₄ en-um-a-šur i-dí ṭup-pu-um i-ḫi-ri-im-ma sú-e-a šu-mì DAM.GÀR-ri-im ú-dí ḫu-sà-ru-um a-mu-tum AN.NA ù TÚG.ḪI.A ša ḫa-ḫi-im en-um-a-šur i-ra-de₈ ṭup-pá-am ša 10 ma-na KÙ.BABBAR ša ḫu-bu-ul sú-i-na-da ù 5 ma-na KÙ.BABBAR ša PUZUR₄.IŠTAR a-na sú-e-a ḫa-bu-lu-ni ṭup-pè en-um-a-šur i-ra-de₈ ù lu-qú-tám ša-li-ṭam lu KÙ.BABBAR lu KÙ.BABBAR lu ku-ta-ni lu 7 ANŠE ṣa-lá-me ša sú-e-a a-na ku-ṣí-a i-dí-nu a-na en-um-a-šur i-za-az 0.5 ma-na KÙ.BABBAR ša sú-e-a a-na ḫa-ḫi-im ú-šé-bi₄-lu en-um-a-šur i-lá-qé a-na a-wa-tim a-ni-a-tim en-um-a-šur ú sú-e-a ni-iš a-lim{ki} it-mu-ú iš-tù ni-iš a-lim{ki} nu-ta-mì-ú-šu-nu-ni ṭup-pá-am en-um-a-šur a-na sú-e-a ša a-na mì-ma šu-um-šu lá i-tù-ru-šu-ni i-dí-nu um-ma en-um-a-šur-ma sú-e-a-ma ṭup-pá-am lá i-da-nam ša a-na mì-ma šu-um-šu lá i-tù-ra-ni um-ma ki-ma sú-e-a ú-ṣú-ur-ša-a-šur-ma lá i-tù-ra-kum 40 ma-na KÙ.BABBAR 2-šé-na né-pì-ší ku-nu-ki ša sú-e-a a-na É-tí-kà lá nu-šé-ri-ib a-na a-wa-tim a-ni-a-tim kà-ru-um ṣa-ḫe-er GAL pu-ru-uš-ḫa-tum i-dí-in-ni-a-tí-ma ga-me-er a-wa-tim né-nu IGI GÍR ša a-šur ṭup-pá-am ni-dí-in